અકસ્માતની સામાન્ય ઘટનામાં પી.આઇની 'ગુંડાગીરી'
'હું PI છું, ઓળખતો નથી?' કહી માતા-પુત્ર પર હુમલો
બાઇક પર નીકળેલા પી.આઇને ટવેરા કાર સાથે અકસ્માત થયો હતોઃ ત્રણ દિવસ બાદ પણ પી.આઇની ધરપકડ નહીં!
ખાખી વર્દીની ખુલ્લેઆમ ગુંડાગીરીનો વધુ એક કિસ્સો નરોડા વિસ્તારમાં સર્જાયો છે. કરાઇ પોલીસ ટ્રેનિંગ સેન્ટરમાં ફરજ બજાવતા પી.આઇ સુખદેવસિંહ સગરે એક કાર ચાલક સાથે અકસ્માત સર્જાયા બાદ તેના ઘરમાં ઘુસી ડ્રાઇવર તથા તેની માતા પર હુમલો કર્યો હતો. ભોગ બનનાર યુવકે નરોડા પોલીસ મથકમાં પી.આઇ એસ.વી સગર વિરૃધ્ધ ફરિયાદ નોંધાવી છે.
એક વર્ષ અગાઉ પી.એસ.આઇમાંથી પ્રમોશન મેળવીને પી.આઇ થયેલા અને હાલ કરાઇ પોલીસ તાલીમ શાળામાં ફરજ બજાવતા પી.આઇ સુખદેવસિંહ સગર નરોડાનાં લવકુશ એપાર્ટમેન્ટમાં રહે છે. સુખદેવસિંહ ગત શુક્રવારે સાંજે ૬.૩૦ વાગ્યે બાઇક પર નરોડાનાં આદિશ્વરનગર રોડ પરથી પસાર થતા હતા ત્યારે સામેથી આવી રહેલી ટવેરા કાર સાથે તેમના બાઇકને સામાન્ય ટક્કર થઇ હતી.
અકસ્માતથી ઉશ્કેરાયેલા પી.આઇ સગરે ટવેરા ચાલકને કારમાંથી ઉતારી રસ્તા પર જ 'હું પી.આઇ છું, ઓળખતો નથી', કહી ઢોર માર માર્યો હતો. પી.આઇ સગરની ખુલ્લેઆમ ગુંડાગીરીથી આસપાસ જોવા ઉભા રહેલામાંથી પણ કોઇ ટવેરા ચાલકને બચાવવા વચ્ચે પડયું ન હતુ. બીજી તરફ ટવેરા ચાલક પી.આઇ સગરનાં હાથમાંથી છુટીને નજીકમાં આવેલા કેશવકુંજ ડુપલેક્સ ખાતેના પોતાનાં ઘરમાં દોડી ગયો હતો. પી.આઇ સુખદેવસિંહ પર વર્દીનો 'નશો' એટલો સવાર હતો કે તેમણે ટવેરા ચાલકનો પીછો કરી તેના ઘરમાં ઘુસી ગયા હતા અને ઘરમાં પણ યુવક અને તેની માતા પર લોખંડની પાઇપથી હુમલો કર્યો હતો.
ઘટનાની જાણ પોલીસ કંટ્રોલ રૃમમાં કરતા નરોડા પોલીસ દોડી આવી હતી, જો કે ત્યાં સુધીમાં પી.આઇ સુખદેવસિંહ સગર નાસી છુટયા હતા. ટવેરા ચાલક અમરસિંહ વાઘેલાની ફરિયાદનાં આધારે નરોડા પોલીસે ગુનો નોંધી તપાસ હાથ ધરી છે. ઉલ્લેખનીય છે કે આ હુમલા કેસમાં ૩ દિવસ બાદ પણ પી.આઇ સુખદેવસિંહ સગરની ધરપકડ કરાઇ નથી.